謝任遵聖光祿惠詩
作者：文同
朝代：宋

paragraphs: 常念文選詩，最愛顔光祿。
君今作此官，詩亦顔之躅。
尋常得君詩，如隼饑見肉。
凡當憂憤際，不可不取讀。
我自山南歸，幽居值炎溽。
六月久不雨，萬物蒸煮熟。
正在墨君堂，流體汗可掬。
單絺與圓素，豈解療煩毒。
聞君有詩至，猛起捧大軸。
拆開得累紙，半日了一幅。
使我困病除，如藥清頭目。
把詩坐前軒，憤惋幾欲哭。
君也實高才，徑庭無骫曲。
六十尚爲縣，不自耻碌碌。
近聞移小麾，所用愈局促。
安得長康莊，走此老驥騄。
哲士甘藜藿，鄙夫厭粱肉。
天理不可問，長吁倚喬木。